**KORRALDUS**

**Õhusaasteloa muutmine**

**I ASJAOLUD**

Osaühing Valmos (registrikood 10644555, aadress Lemmetsa küla, Pärnu linn, 88311 Pärnu maakond) (edaspidi ka käitaja) esitas 02.04.2018 Keskkonnaametile (edaspidi ka loa andja) õhusaasteloa nr L.ÕV/324894 muutmise taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis 02.04.2018 nr 15-2/18/4849. Õhusaasteluba nr L.ÕV/324894 on käitajale väljastatud Pärnu maakonnas Pärnu linnas Lemmetsa külas aadressil Lagre tee 1 asuval kinnistul (katastritunnus 15904:001:0207) paiknevatest põletusseadmetest eralduvate saasteainete välisõhku väljutamiseks. Käitaja taotles õhusaasteloa nr L.ÕV/324894 muutmist loas puuduvate heiteallikate lisamiseks saasteloale ning põletussseadmete nimisoojusvõimsuse ja saasteainete heitkoguste täpsustamiseks. Taotluse kohaselt eraldub lisaks põletusseadmetele saasteaineid välisõhku ka spooni kuivatitest ja saepuru hoidlast. Õhusaasteloa nr L.ÕV/324894 kohaselt asub käitises kaks põletusseadet soojussisendile vastava nimisoojusvõimsusega 4,44 MWth. Täpsustatud andmete kohaselt asuvad käitises kaks põletusseadet soojussisendile vastavate nimisoojusvõimsustega 4,444 MWth ja 5,168 MWth.

Käitaja põhitegevusalaks on spooni tootmine (EMTAK kood 1621). Spooni tootmiseks kasutatakse peamiselt kasepalki. Käitise võimsuseks on 30 000 m3 spooni aastas. Spooni valmistamiseks vajaliku soojusenergia tootmiseks (EMTAK kood 35301) on käitises kaks põletusseadet summaarse soojussisendile vastava nimisoojusvõimsusega 9,612 MWth. Suitsugaaside puhastamiseks osakestest on põletusseadmetele paigaldatud tsüklonid. Põletusseadmele soojussisendile vastava nimisoojusvõimsusega 5,168 MWth on lisaks tsüklonile paigaldatud suitsugaaside kondenseerimisseade, mis täiendavalt vähendab osakeste heidet välisõhku. Prognoositav kütuse kulu on kuni 27 000 tonni hakkpuitu aastas. Spooni kuivatitest heidetakse aastas välisõhku kuni 15 tonni lenduvaid orgaanilisis ühendeid ja 1,617 tonni süsinikoksiidi ning saepuru hoidlast väheses koguses osakesi (43 kg/a). Käitaja poolt taotletavad välisõhku heidetavate saasteainete aastased heitkogused on osakesi, summaarselt 46,941 tonni, süsinikoksiidi 256,497 tonni, lämmastikoksiide 25,488 tonni, lenduvaid orgaanilisi ühendeid 27,235 tonni, vääveldioksiidi 2,549 tonni ja raskmetalle (pliid, kroomi, niklit ja vanaadiumi) 28 kilogrammi.

Käitise kinnistu paikneb 100% tootmismaal. Käitis piirneb põhjast ja läänest maatulundusmaade ning idast ja lõunast tootmis- ja ärimaadega. Lähimad elamud paiknevad käitise tootmisala piirist *ca* 455 m kaugusel idas. Lähimaks samalaadseks heiteallikaks on käitisest *ca* 450 m kaugusel kagus asuva SW ENERGIA OÜ (registrikood 10552918) põletusseadmed (õhusaasteluba nr L.ÕV.PM-195324). Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid üksikobjekte.

Loa andja kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis 12.04.2018, 06.06.2018 ja 18.06.2018 käitajale saadetud kirjades nr 15-2/18/4849-2, 15-2/18/4849-4 ja 15-2/18/4849-6 käitaja tähelepanu mitmetele õhusaasteloa taotluses ja LHK projektis korrigeerimist vajavatele asjaoludele.

Õhusaasteloa nr L.ÕV/324894 kohaselt põletatakse käitise põletusseadmetes aastas kuni 32000 tonni hakkpuitu. Loa andja poolt läbi viidud analüüs näitas, et käitise põletusseadmetes ei ole aasta jooksul võimalik 32000 tonni hakkpuitu ära põletada, kuna sellisel juhul peaks põletussedmete summaarne aastane keskmine koormus olema 10,72 MWth, mis ületab käitise põletusseadmete tegelikku soojussisendile vastavat maksimaalset soojusvõimsust 9,612 MWth rohkem kui 11%. Lisaks tuleb silmas pidada, et põletusseadmeid ei ole soovitav pikemaaegselt maksimaalsel võimsusel käitada. Loa andja palus LHK projektis hakkpuidu kulu prognoosi korrigeerida.

Õhusaasteloa nr L.ÕV/324894 muutmise taotlusele oli kantud süsinikoksiidi, lämmastikoksiidide, vääveldioksiidi, osakeste, summaarselt ja lenduvate orgaaniliste ühendite aastased ja hetkelised heitkogused. Atmosfääriõhu kaitse seaduse (edaspidi AÕKS) § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas, kui saasteaine heitkogus on aastas vähemalt üks kilogramm. LHK projekti kohaselt ületavad ühe kilogrammi piiri lisaks nimetatud saasteainetele ka plii, kroomi, nikli ja vanaadiumi aastased heitkogused. Loa andja palus nimetatud raskmetallid kanda õhusaasteloa muutmise taotlusele.

Loa andja palus saasteainete hajumise arvutustulemusi LHK projektis täiendavalt võrrelda järgmiste piirväärtustega: osakeste, summaarselt (PM-sum) 24 tunni keskmise õhukvaliteedi piirväärtusega 150 µg/m3, vääveldioksiidi 24 tunni keskmise õhukvaliteedi piirväärtusega 125 µg/m3, lämmastikdioksiidi aasta keskmise õhukvaliteedi piirväärtusega 40 µg/m3, plii aasta keskmise õhukvaliteedi piirväärtusega 0,5 µg/m3, kroomi ühe tunni keskmise õhukvaliteedi piirväärtusega 2 µg/m3 ja 24 tunni keskmise õhukvaliteedi piirväärtusega 1 µg/m3, nikli aasta keskmise õhukvaliteedi sihtväärtusega 20 ng/m3 ning vanaadiumi ühe tunni keskmise õhukvaliteedi piirväärtusega 10 µg/m3 ja 24 tunni keskmise õhukvaliteedi piirväärtusega 2 µg/m3 ja lisada hajumise arvutustulemustele nõuete kohased maapinnalähedase õhukihi arvutusliku õhukvaliteedi taseme kaardid.

LHK projektis olid andmed käitise tootmisterritooriumil paiknevate heiteallikate koosmõju kohta. Loa andja juhtis käitaja tähelepanu, et määruse nr 74 § 17 lõike 4 kohaselt esitatakse andmed ühel tootmisterritooriumil ja sellest väljaspool paiknevate heiteallikate koosmõju kohta. Hajumisarvutuste piirkonnas asub lisaks käitise heiteallikatele ka SW ENERGIA OÜ (registrikood 10552918) heiteallikad (õhusaasteluba nr L.ÕV.PM-195324). Loa andja palus heiteallikate koosmõju hindamisel arvestada ka SW ENERGIA OÜ heiteallikatega.

13.06.2018 külastasid Keskkonnaameti Lääne regiooni keskkonnakasutuse juhtivspetsialist ja välisõhuspetsialist Osaühing Valmos spoonitehast. Käitise ülevaatuse käigus selgus, et põletusseadme Sugimat SH püüdeseade on kaheetapiline. Lisaks tsüklonile on põletusseadmele paigaldatud ka suitsugaaside kondenseerimisseade. Loa andja palus LHK projektis ja õhusaasteloa taotluses arvestada suitsugaaside kondenseerimisseadme mõju väljuvate heitgaaside hajumistingimustele ja osakeste (PM-sum) sisaldusele.

Lisaks täpsustati loa menetluse käigus andmed taotluse tabelis „Keskmise võimsusega põletusseade“, püüdeseadmete effektiivsuse kontrollimise viis ja sagedus, põletusseadmete soojusvõimsused ja korstnatest väljuvate suitsugaaside mahtkulu väärtused, hakkpuidu keskmine niiskusesisaldus, spoonikuivatite heiteallikate ja väljuvate gaaside parameetrid. LHK projekti lisati tootmisüksuste tehnoloogiaprotsesside plokkskeemid koos ainevoogude ja muu asjakohase informatsiooniga.

Käitaja esitas korrigeeritud ja nõuetele vastava õhusaasteloa muutmise taotluse ja LHK projekti Keskkonnaametile 05.07.2018. Taotlus registreeriti Keskkonnaameti dokumendi-haldussüsteemis 05.07.2018 nr 15-2/18/4849-8. Keskkonnaamet teavitas käitajat 01.11.2017 kirjaga nr 15-2/17/9106-6 õhusaasteloa taotluse menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Sellest lähtuvalt avaldas Keskkonnaamet 12.07.2018 käitaja õhusaasteloa taotluse menetlusse võtmise teate ametlikus väljaandes Ametlikud Teadaanded. Sama teade ilmus ajalehes Pärnu Postimees 13.07.2018. KeÜS § 47 lõike 21 kohaselt tasus ajalehes avaldamise kulud õhusaasteloa taotleja.

Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 47 lõike 2 kohaselt võimalus taotlusega tutvuda vähemalt kaks nädalat, määras Keskkonnaamet taotlusele ettepanekute ja/või vastuväidete esitamise ajaks 4 nädalat taotluse kättesaamisest arvates. Ettepanekuid ja/või vastuväiteid ei laekunud*.*

Keskkonnaamet edastas 11.07.2018 kirjaga nr 15-2/18/4849-9 tulenevalt KeÜS § 43 lõikest 1 õhusaasteloa muutmise taotluse Pärnu Linnavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Ühtlasi informeeris Keskkonnaamet Pärnu Linnavalitsust, et kui Pärnu Linnavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt haldusmenetluse seaduse (edaspidi HMS) § 16 lõikele 2 lahendada ülalnimetatud saasteloa taotluse ilma Pärnu Linnavalitsuse arvamuseta. Pärnu Linnavalitsus oma arvamust ei esitanud.

Keskkonnaamet teavitas 12.07.2018 kirjaga nr 15-2/18/4849-10 käitaja õhusaasteloa muutmise taotluse menetluse algatamisest KeÜS § 46 lõikes 1 nimetatud isikuid, saates vastava teate käitise tootmisterritooriumiga piirnevatele kinnisasja omanikele. Avalikustamise käigus huvitatud isikuid ei lisandunud*.* Ettepanekuid ja/või vastuväiteid ei laekunud.

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.08.2018 õhusaasteloa andmise eelnõu valmimise kohta teate ametlikus väljaandes Ametlikud Teadaanded. Sama teade ilmus ajalehes Pärnu Postimees XX.08.2018. KeÜS § 47 lõike 21 kohaselt tasub ajalehes avaldamise kulud õhusaasteloa taotleja.

Arvestades asjaolu, et avalikkusel peab olema HMS § 49 lõike 2 ja KeÜS § 47 lõike 2 kohaselt võimalus eelnõuga tutvuda vähemalt kaks nädalat, määras Keskkonnaamet eelnõule ettepanekute ja/või vastuväidete esitamise ajaks 2 nädalat taotluse kättesaamisest arvates. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.08.2018 kirjaga nr 15-2/18/4849-X käitajalt ja kohalikult omavalitsuselt arvamust ja vastuväiteid käesolevale õhusaasteloa muutmise eelnõule 2 nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1 ja § 2. Määruse nr 67 § 3 lõike 1 kohaselt on õhusaasteluba nõutav, kui põletusseadme soojussisendile vastav nimisoojusvõimsus kütuse põletamisel on võrdne või suurem kui 1 MWth. Käitise tootmisterritooriumil asub kaks põletuseadet, mille soojussisendile vastav nimisoojusvõimsus kütuse põletamisel on suurem kui 1 MWth. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heiteallikatest väljutatakse saasteaineid koguses, mis ületab määruse lisas nimetatud künniskogust. Spoonikuivatitest välisõhku väljutatav lenduvate orgaaniliste ühendite aastane heitkogus on kuni 15 tonni. Lenduvate orgaaniliste ühendite künniskogus on määruse nr 67 § 2 kohaselt 0,5 tonni aastas.

Põletusseadmetest välisõhku väljutatavate saasteainete heitkoguste leidmisel on kasutatud keskkonnaministri 24.11.2016 määrusega nr 59 „Põletusseadmetest välisõhku väljutatavate saasteainete heidete mõõtmise ja arvutusliku määramise meetodid“ kinnitatud metoodikat. Põletusseadmest Sugimat SH välisõhku väljutatavate osakeste heitkoguste leidmisel on kasutatud eriheidet, mis on saadud lähtudes püüdeseadme tootjatelt saadud andmetest. Seetõttu peab Keskkonnaamet vajalikuks täpsustada otseste mõõtmiste teel põletusseadmest Sugimat SH (heiteallikas nr 2) väljuvates suitsugaasides osakeste sisaldus ja arvutada osakeste eriheide (g/GJ). Mõõtmised tuleb läbi viia põletusseadme täiskoormusel töötamisel (vähemalt 80% nominaalkoormusest). Mõõtmiste kestus peab olema vähemalt tund aega. Mõõtmiste protokollis tuleb fikseerida mõõtepunkti asukoht, gaaside joonkiirus, väljuvate gaaside temptemperatuur, mõõtmiste kestus ning põletusseadme koormus mõõtmiste ajal. Mõõtmisi võib teostada vastavale mõõtmismetoodikale akrediteeritud laboratoorium, kes peab tagama mõõtmiste esinduslikkuse. Mõõtmistulemused tuleb Keskkonnaametile esitada hiljemalt 31.12.2018. Keskkonnaamet otsustab loa muutmise ja edasise seire vajaduse mõõtmistulemustest lähtuvalt.

Spoonikuivatitest välisõhku väljutatavate saasteainete heitkoguste leidmisel on kasutatud USA EPA metoodikat „AP-42:Compilationof Air Emission Faktors: 10.5 Plywood Manufacturing“.

AÕKS § 101 lõike 1 punkti 1 kohaselt peab käitaja tagama, et käitise heiteallikatest välisõhku väljutatavate saasteainete heitkogused ei ületaks õhusaasteloas sätestatut ega ega põhjustaks õhukvaliteedi piir- või sihtväärtuste ületamist väljaspool käitise tootmisterritooriumi. Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. LHK projektis hinnati käitise heiteallikate koosmõju SW ENERGIA OÜ heiteallikatega. LHK projektis esitatud andmetest nähtub, et käitise heiteallikatest välisõhku väljutatavatest saasteainetest on määrusega nr 75 õhukvaliteedile kehtestatud ühe tunni keskmisele piirväärtusele kõige lähemal vääveldioksiid ja lämmastikoksiidid, moodustades 43% vääveldioksiidile ja 41% lämmastikoksiididele kehtestatud ühe tunni keskmisest õhukvaliteedi piirväärtusest. 24 tunni keskmisele piirväärtusele on kõige lähemal vääveldioksiid, moodustades 52% vääveldioksiidile kehtestatud 24 tunni keskmisest õhukvaliteedi piirväärtusest. Maksimaalne osakeste arvutuslik õhukvaliteedi tase moodustab 23% osakestele kehtestatud ühe tunni keskmisest piirväärtusest ja 26% osakestele kehtestatud 24 tunni keskmisest piirväärtusest.Teiste saasteainete saastetasemed on madalamad.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise. Spooni tootmisel kasutatakse palkide leotamiseks kolme leotusvanni, milles leotusvee temperatuur on 40-45° C. Liigse aurumise vältimiseks on basseinid 75% ulatuses katusega kaetud. Puidu leotamisel eraldub märjale puidule iseloomulik lõhn. Lähimad elamud paiknevad käitise tootmisala piirist *ca* 455 m kaugusel idas. Käitis piirneb põhjast ja läänest maatulundusmaade ning idast ja lõunast tootmis- ja ärimaadega. Seega ei ole käitise tegevusega seonduvalt lühiajaline lõhna esinemine lähimate elamute juures välistatud, kuid siiski vähe tõenäoline sündmus. Lõhnakaebuste korral jätab loa andja endale õiguse vajadusel lisada loasse täiendavaid tingimusi ja nõuda täiendavate leevendavate meetmete rakendamist heite vähendamiseks.

Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. Elanike kaebuste tõttu mõõtis Terviseameti kesklabori füüsikalabor järelvalvemenetluse käigus 12. - 13.01.2017 müra Eametsa ja Lemmetsa küla elamute juures. Müra mõõtmiste aruande kohaselt oli tööstusmüra tase päevasel ajal Leevikese tee 17 kinnistul 46,4 dB ja koolmeistri kinnistul 47,8 dB ning öisel ajal vastavalt 39,2 dB ja 42,5 dB. Tööstusmüra piirväärtuseks on päevasel ajal 60 dB ja ja öisel ajal 45 dB. Mõõtmistulemuste kohaselt ei ületanud müratasemed elamualadel kehtestatud norme. Käitisest leviva müra summutamiseks isoleeris käitaja hakkpuidupurusti, ümbritsedes purusti hoonega. 2003. aastal koostatud spoonitehase keskkonnamõju hindamise aruande soovituste kohaselt tuleks müra mõju leevendamiseks rajada käitise kinnistu ja elamurajooni vahele kinnistu territooriumile kõrghaljastus.

Käitise tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Kuna käitise põletusseadmete summaarne soojussisendile vastav nimisoojusvõimsus 9,612 MWth jääb alla nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

AÕKS § 101 lõike 1 punkti 4 kohaselt peab õhusaasteloa omaja kasutama saasteainete püüdmiseks paigaldatud seadmeid, kontrollima nende efektiivsust ja pidama kontrollimise dokumenteeritud arvestust. AÕKS § 101 lõike 2 kohaselt määratakse püüdeseadmete efektiivsuse kontrollimise sagedus ja heiteallikast väljuvate sasteainete heitkoguste kontrollimise sagedus ning täpsem kord õhusaasteloas. Käitaja kontrollib põletusseadmetele paigaldatud tsüklonite ja suitsugaaside kondensaatori efektiivsust üks kord aastas põletusseadmete korralise ülevaatuse käigus.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega muudetav õhusaasteluba nr L.ÕV/324894 annab käitajale õiguse Pärnu maakonnas Pärnu linnas Lemmetsa külas aadressil Lagre tee 1 asuval kinnistul (katastritunnus 15904:001:0207) asuvate põletusseadmete (summaarse soojussisendile vastava nimisoojusvõimsusega 9,612 MWth) käitamiseks nind aastas 27000 tonni hakkpuidu põletamiseks ja 30000 m3 spooni kuivatamiseks . Loaga kehtestatakse heiteallikatele aastased ja hetkelised saasteainete heitkogused, nõuded puhastusseadmete tööle ja seiretingimused.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 05.03.2018 käskkirja nr 1-1/18/118 “Looduskaitse osakonna, metsaosakonna ja regioonide põhimääruste kinnitamine” lisa 4 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Muuta Osaühing Valmos (registrikood 10644555) õhusaasteluba nr L.ÕV/324894 järgnevalt:
   1. Korrigeerida põletusseadme Sugimat SH soojussisendile vastavat nimisoojusvõimsust. Põletusseadme Sugimat SH soojussisendile vastav nimisoojusvõimsus on 5,168 MWth. Korrigeerida põletusseadmest Sugimat SH välisõhku heidetavate osakeste, lämmastikoksiidide, süsinikoksiidi, vääveldioksiidi ja lenduvate orgaaniliste ühendite hetkelised heitkogused.
   2. Vähendada põletusseadmetes põletada lubatud hakkpuidu kogust 32000 tonnilt 27000 tonninle. Vähendada vastavalt põletusseadmetest välisõhku heita lubatud osakeste, lämmastikoksiidide, süsinikoksiidi, vääveldioksiidi ja lenduvate orgaaniliste ühendite aastasi heitkoguseid.
   3. Lisada loale põletusseadmetest välisõhku heita lubatud plii, kroom, nikkel ja vanaadium ning määrata loaga plii, kroomi, nikli ja vanaadiumi välisõhku heita lubatud aastased ja hetkelised heitkogused.
   4. Lisada loa punkti 3.3.2. „Keskmise võimsusega põletusseade“ andmed käitise keskmise võimsusega põletusseadmete kohta.
   5. Lisada loa punkti 7 „Saasteainete püüdeseadmed ja nende efektiivsuse kontrollimise sagedus“ täiendav saasteainete püüdeseade (põletusseadmele Sugimat SH paigaldatud suitsugaaside konseerimisseade) ja andmed püüdeseadme kohta.
   6. Määrata loaga püüdeseadmete efektiivsuse kontrollimise sagedus.
   7. Lisada loale heiteallikas nr 3 (spooni kuivatid, koondallikas) ja heiteallikas nr 4 (saepuruhoidla) ja määrta loaga heiteallikatest nr 3 ja 4 välisõhku heita lubatud saasteainete aastased ja hetkelised heitkogused.
2. Avalikustada Osaühing Valmos õhusaasteloa nr L.ÕV/324894 muutmine ametlikus väljaandes Ametlikud Teadaanded ja ajalehes Pärnu Postimees.
3. Teha käesolev korraldus teatavaks Osaühingule Valmos, Pärnu Linnavalitsusele ja Keskkonnainspektsioonile.
4. Teha õhusaasteluba nr L.ÕV/324894 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
5. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata:Osaühing Valmos, Pärnu Linnavalitsus, Keskkonnainspektsioon

Liia Krumm

välisõhuspetsialist

Lääne regioon